TRCเลื่อนชั้นหุ้นต้นปีหน้า
TRC เตรียมย้ายจากตลาด เอ็ม เอ ไอ เข้าสู่อ้อมอก SETต้นปี 2556 ขยายฐานรายได้ ลุยงานซ่อมบำรุงที่ต่างประเทศ-ลงทุนธุรกิจพลังงานเอง
21 มี.ค. 2555

TRC เตรียมย้ายจากตลาด เอ็ม เอ ไอ เข้าสู่อ้อมอก SETต้นปี 2556 ขยายฐานรายได้ ลุยงานซ่อมบำรุงที่ต่างประเทศ-ลงทุนธุรกิจพลังงานเอง
นายภาสิต ลี้สกุล ผู้อำนวยการสายงานพัฒนาโครงการและการลงทุน บริษัท ทีอาร์ซี คอนสตรัคชั่น (TRC) เปิดเผยว่า บริษัทมีแผนและเตรียมตัวย้ายไปจดทะเบียนในตลาดหลักทรัพย์แห่งประเทศไทย (SET) ต้นปี 2556 เนื่องจากมีการดำเนินงานที่เอื้ออำนวยมากขึ้น 
ปัจจุบันบริษัทมีทุนจดทะเบียนอยู่ที่ 330 ล้านบาท รวมถึงสามารถขยายงานไปสู่งานซ่อมบำรุงรักษาและงานก่อสร้างในต่างประเทศ และที่สำคัญคือการเริ่มเป็นผู้ลงทุนเองในโครงการธุรกิจไฟฟ้าและพลังงานทางเลือกในประเทศพม่าหรือกัมพูชา แต่จะเริ่มรับรู้รายได้ในปีหน้า และปัจจุบันว่าจ้างที่ปรึกษาในการจัดโครงสร้างทางการเงินนอกจากกู้เงินธนาคารพาณิชย์ ซึ่งเบื้องต้นคาดว่าจะลงทุนไว้ที่ 600-1,000 ล้านบาท
นอกจากนี้ กองทุนทั้งในประเทศและต่างประเทศมาเยี่ยมเยือนบริษัทมากขึ้น และต้องการเพิ่มสัดส่วนการถือหุ้น จากปัจจุบันที่ถืออยู่ทั้งหมด 15%
“บริษัทมีการเติบโตต่อเนื่อง ตั้งแต่เป็นผู้รับเหมา รับงานออกแบบ และวันนี้เราได้ก้าวเป็นผู้ลงทุนเอง สามารถสร้างฐานรายได้ที่มั่นคง ส่วนการรับงานที่โอมานทำให้สามารถรับงานมูลค่าสูงขึ้น 500-1,000 ล้านบาท” นายภาสิต กล่าว
สำหรับผลงานปีนี้คาดว่าจะมีรายได้เข้าเป้าที่ตั้งไว้ 3,000 ล้านบาท และพยายามจะรักษาอัตรากำไรขั้นต้น และอัตรากำไรสุทธิเท่ากับปีก่อนที่ 15% และ 6-7%